Document ID: 32014R0426

NARIADENIE KOMISIE (EÚ) č. 426/2014
z 25. apríla 2014,
ktorým sa mení príloha II k nariadeniu Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (1), a najmä na jeho článok 26,
keďže:
(1)
V prílohe II k nariadeniu (ES) č. 110/2008 sa stanovuje, že liehoviny v kategórii 16 „Destilát (pred ním je uvedený názov ovocia) získaný macerovaním a destiláciou“ môžu byť získané macerovaním a destiláciou z ovocia alebo bobuľovitých plodov uvedených v tejto prílohe. V niektorých členských štátoch sa tento druh liehoviny tradične vyrába aj z iných druhov ovocia, ktoré nie sú v danom zozname uvedené. Zoznam ovocia alebo bobuľovitých plodov, ktoré sa používajú na výrobu liehoviny tejto kategórie, by sa mal rozšíriť.
(2)
V prílohe II k nariadeniu (ES) č. 110/2008 sa stanovuje, že liehovina v kategórii 24 „Akvavit alebo aquavit“ je liehovinou dochucovanou rascou a/alebo semenami kôpru, dochucovanou destilátom rastlín alebo korenia. Tento druh liehovín sa tradične vyrába s použitím etylalkoholu poľnohospodárskeho pôvodu. V súčasnej kategórii liehovín „Akvavit alebo aquavit“ sa nešpecifikuje povinnosť používať etylalkohol. Použitie etylalkoholu pri výrobe „Akvavitu alebo aquavitu“ je však nevyhnutné na zabezpečenie kvality výrobku.
(3)
Nariadenie (ES) č. 110/2008 by sa preto malo zodpovedajúcim spôsobom zmeniť.
(4)
Opatrenia stanovené v tomto nariadení sú v súlade so stanoviskom Výboru pre liehoviny,
PRIJALA TOTO NARIADENIE:
Článok 1
Príloha II k nariadeniu (ES) č. 110/2008 sa týmto mení v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. apríla 2014

Labels: 3
17